CELEX: 32020D1051
Language: fi
Date: 2020-07-16 00:00:00
Title: Komission täytäntöönpanopäätös (EU) 2020/1051, annettu 16 päivänä heinäkuuta 2020, tiettyjen Kiinan kansantasavallasta peräisin olevien valurautatavaroiden tuontia koskevan absorptiotutkimuksena uudelleen tehtävän tutkimuksen päättämisestä

17.7.2020   
               
               
                  FI
               
               
                  Euroopan unionin virallinen lehti
               
               
                  L 230/24
               
            
         KOMISSION TÄYTÄNTÖÖNPANOPÄÄTÖS (EU) 2020/1051,
         annettu 16 päivänä heinäkuuta 2020,
         tiettyjen Kiinan kansantasavallasta peräisin olevien valurautatavaroiden tuontia koskevan absorptiotutkimuksena uudelleen tehtävän tutkimuksen päättämisestä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 9 artiklan 1 kohdan ja 12 artiklan,
         sekä katsoo seuraavaa:
         1.   MENETTELY
         
                     (1)
                  
                  
                     Komissio ilmoitti 18 päivänä joulukuuta 2019 tiettyjen Kiinan kansantasavallasta peräisin olevien valurautatavaroiden tuontia koskevan polkumyynnin vastaisen tutkimuksen aloittamisesta uudelleen julkaisemalla Euroopan unionin virallisessa lehdessä ilmoituksen (2) menettelyn uudelleen aloittamisesta, jäljempänä ’uudelleenaloittamista koskeva ilmoitus’.
                  
               
                     (2)
                  
                  
                     Komissio aloitti tutkimuksen uudelleen sen jälkeen, kun kahdeksan unionin tuottajaa, jäljempänä ’pyynnön esittäjät’, joiden tuotanto muodostaa yli 25 prosenttia tiettyjen valurautatavaroiden kokonaistuotannosta unionissa, oli esittänyt asiaa koskevan pyynnön. Pyyntö sisälsi näyttöä siitä, että alkuperäisen tutkimusajanjakson ja väliaikaisten polkumyyntitullien käyttöönoton jälkeen tiettyjen valurautatavaroiden Kiinasta tulevan viennin hinnat olivat laskeneet ja että jälleenmyyntihinnat unionin markkinoilla eivät olleet muuttuneet riittävästi. Näyttö katsottiin riittäväksi perusteeksi aloittaa tutkimus uudelleen.
                  
               
                     (3)
                  
                  
                     Tutkimuksen uudelleenaloittamista koskevassa ilmoituksessa komissio pyysi asianomaisia osapuolia ottamaan siihen yhteyttä uuteen tutkimukseen osallistumista varten. Lisäksi komissio ilmoitti erikseen absorptiotutkimuksena uudelleen tehtävästä tutkimuksesta pyynnön esittäjille, tiedossa oleville vientiä harjoittaville tuottajille ja tuojille sekä Kiinan kansantasavallan viranomaisille, ja kehotti niitä osallistumaan tutkimukseen.
                  
               2.   VALITUKSEN PERUUTTAMINEN JA MENETTELYN PÄÄTTÄMINEN
         
                     (4)
                  
                  
                     Pyynnön esittäjät ilmoittivat komissiolle kirjeitse 15 päivänä toukokuuta 2020 pyynnön peruuttamisesta.
                  
               
                     (5)
                  
                  
                     Perusasetuksen 9 artiklan 1 kohdan mukaisesti menettely voidaan päättää, jos pyyntö peruutetaan, paitsi jos päättäminen ei ole unionin edun mukaista.
                  
               
                     (6)
                  
                  
                     Absorptiotutkimuksena uudelleen tehtävässä tutkimuksessa ei ollut tullut esiin sellaisia seikkoja, jotka olisivat osoittaneet, että tutkimuksen päättäminen ei olisi unionin edun mukaista.
                  
               
                     (7)
                  
                  
                     Näin ollen komissio totesi, että tiettyjen Kiinan kansantasavallasta peräisin olevien valurautatavaroiden unioniin suuntautuvaa tuontia koskeva absorptiotutkimuksena uudelleen tehtävä tutkimus olisi päätettävä muuttamatta voimassa olevia toimenpiteitä.
                  
               
                     (8)
                  
                  
                     Asianomaisille osapuolille ilmoitettiin asiasta, ja niille annettiin mahdollisuus esittää huomautuksia. Asianomaisilta osapuolilta ei kuitenkaan saatu huomautuksia, joiden perusteella olisi pääteltävä, että absorptiotutkimuksen päättäminen ei olisi unionin edun mukaista.
                  
               
                     (9)
                  
                  
                     Tämä päätös on perusasetuksen 15 artiklan 1 kohdalla perustetun komitean lausunnon mukainen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Päätetään tiettyjen Kiinan kansantasavallasta peräisin olevien, tällä hetkellä CN-koodeihin ex 7325 10 00 (Taric-koodi 7325100031) ja ex 7325 99 90 (Taric-koodi 7325999080) luokiteltavien valurautatavaroiden tuontia koskeva absorptiotutkimus.
         
         
            2 artikla
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 16 päivänä heinäkuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 176, 30.6.2016, s. 21.
         
            (2)  Ilmoitus tiettyjen Kiinan kansantasavallasta peräisin olevien valurautatavaroiden tuontia koskevan polkumyynnin vastaisen tutkimuksen aloittamisesta uudelleen (EUVL C 425, 18.12.2019, s. 9).